Ομάδα Αλήθειας

Η ***Ομάδα Αλήθειας*** είναι ομάδα επικοινωνίας του κόμματος της Νέας Δημοκρατίας, που δραστηριοποιείται στο διαδίκτυο και δημοσιοποιεί βίντεο με αποσπάσματα από δηλώσεις και τοποθετήσεις πολιτικών στελεχών και κομμάτων για θέματα της πολιτικής ζωής της Ελλάδας.

Αρχικά η Ομάδα συστάθηκε από υπαλλήλους της Νέας Δημοκρατίας - επί προεδρίας του Αντώνη Σαμαρά - πριν από τις εκλογές του 2012, μετά τις οποίες, μέλη της ομάδας απασχολήθηκαν στο γραφείο Τύπου του πρωθυπουργού πια Αντ. Σαμαρά. Η Ομάδα απενεργοποιήθηκε κατόπιν καταγγελιών που έγιναν τότε για παραποίηση δηλώσεων. Το 2015 επανενεργοποιήθηκε δίνοντας έμφαση στα μέσα κοινωνικής δικτύωσης, όταν βασικοί συντελεστές της ήταν εκ νέου έμμισθοι υπάλληλοι της ΝΔ. Αναβαθμίστηκε επί προεδρίας Κυριάκου Μητσοτάκη, όταν ασκούσε καθημερινά αντιπολίτευση στην κυβέρνηση του ΣΥΡΙΖΑ. Οι δύο διαχειριστές της, Μπένος και Δογάνης, δημοσιοποίησαν την ταυτότητά τους τη δέκατη επέτειο λειτουργίας της, το 2022. Από το 2018 οι διαχειριστές της *Ομάδας Αλήθειας*, καθώς και άλλα στελέχη της Νέας Δημοκρατίας, απασχολήθηκαν ή απασχολούνται από την ιδιωτική εταιρεία Blue Skies, ιδιοκτησίας ατόμων συνδεόμενων στενά με τη ΝΔ.

Μια ανάλυση της δραστηριότητάς της από το Μάιο ως το Δεκέμβριο του 2023 κατέληξε ότι 9 στις 10 αναρτήσεις της στο X ήταν αρνητικές με σαρκαστικό και χλευαστικό ύφος και οπαδικά σχόλια εις βάρος αντιπάλων της Νέας Δημοκρατίας και ότι από αυτές η συντριπτική πλειονότητα στόχευε τον ΣΥΡΙΖΑ, ενώ οι θετικές αναρτήσεις αφορούσαν αποκλειστικά τη Νέα Δημοκρατία. Το 2025, στις εσωκομματικές εκλογές της Νέας Δημοκρατίας για την ανάδειξη συνέδρων, οι ιδρυτές της "Ομάδας Αλήθειας, Μπένος και Δογάνης, εξελέγησαν σύνεδροι πρώτοι σε ψήφους στο Βόρειο Τομέα Αθηνών.

## Ιστορικό
Η *Ομάδα Αλήθειας* δημιουργήθηκε πριν από τις βουλευτικές εκλογές του 2012, όταν διευθυντής του Γραφείου Τύπου του τότε πρόεδρου της Νέας Δημοκρατίας (ΝΔ), Αντώνη Σαμαρά ήταν ο Γιώργος Μουρούτης. Οι δύο βασικοί συντελεστές της, Κίμωνας Μπένος και Κώστας Δογάνης, ήταν τότε υπάλληλοι της Νέας Δημοκρατίας. Στην ιστοσελίδα της περιγραφόταν ως ομάδα πολιτικής ανάλυσης που απλώς πρόσκειται στη ΝΔ, χωρίς να την εκφράζει. Λειτουργούσε σε 24ωρη βάση και δραστηριοποιούνταν στο διαδίκτυο έχοντας ως πρότυπο την «Truth Team» που είχε δημιουργήσει το προεκλογικό επιτελείο του Μπαράκ Ομπάμα το Φεβρουάριο του 2012. Με τη λειτουργία της ενεπλάκησαν επίσης ο Μανούσος Βολουδάκης, ο Δημήτρης Πτωχός, επικεφαλής της Γραμματείας Νέων Τεχνολογιών, Έρευνας και Καινοτομίας της ΝΔ, και, σύφωνα με ρεπορτάζ του περιοδικού *Unfollow*, ο Σπύρος Καπράλος, δημοσιογράφος που διαδέχτηκε το Μουρούτη ως υπεύθυνος γραφείου τύπου της ΝΔ, και ο Θεόδωρος Δραβίλλας, αναπληρωτής διευθυντής της ΝΔ που τον Ιούλιο του 2012 διορίστηκε διοικητής της ΕΥΠ, ενώ για την Ομάδα Αλήθειας απασχολούνταν έμμισθα εικοσαμελής ομάδα που παρακολουθούσε τα ΜΜΕ. Μετά τη νίκη της ΝΔ στις εκλογές του 2012, ο Μπένος και ο Δογάνης διορίστηκαν ως μετακλητοί υπάλληλοι στο Γραφείο Τύπου της Γενικής Γραμματείας του πρωθυπουργού πια Σαμαρά με προϊστάμενο τον Γιώργο Μουρούτη. Αν και υποστήριζε τότε πως δεν έχει σχέση με τη ΝΔ, ένας blogger είχε εντοπίσει ότι η ιστοσελίδα της μοιραζόταν τον ίδιο server, την ίδια IP και την ίδια δηλωμένη διεύθυνση με την ιστοσελίδα της ΝΔ, με αποτέλεσμα ο αρχικός server να καταργηθεί και να αφαιρεθούν διαφημιστικά banner της Ομάδας Αλήθειας που είχαν τοποθετηθεί στην ιστοσελίδα της ΝΔ. Τον Ιανουάριο του 2013, λίγο μετά από μια βομβιστική επίθεση στο The Mall Athens η Ομάδα Αλήθειας παρουσίασε μονταρισμένο βίντεο με δηλώσεις του βουλευτή του ΣΥΡΙΖΑ Βαγγέλη Διαμαντόπουλου, που παρουσιαζόταν να καλεί σε άσκηση βίας κατά του εμπορικού κέντρου, κατηγορία την οποία υιοθέτησε ο κυβερνητικός εκπρόσωπος Σίμος Κεδίκογλου, ενώ το βίντεο προβλήθηκε στο δελτίο ειδήσεων του Mega. Την επομένη η δημοσιογράφος του Mega Όλγα Τρέμη παραδέχτηκε ότι επρόκειτο για αλλοιωμένο video καταλογίζοντας την ευθύνη στην κυβέρνηση και το προηγούμενο δελτίο αποσύρθηκε από τον ιστότοπο του Mega, ενώ ο Σαμαράς ανέθεσε τον επικοινωνιακό σχεδιασμό στο Χρύσανθο Λαζαρίδη. Αφότου δέχθηκε κατηγορίες για ψεύδη και παραποίηση δηλώσεων, η Ομάδα Αλήθειας έπαψε να είναι ενεργή μετά τις εκλογές. 

Σύμφωνα με τους ίδιους τους Μπένο και Δογάνη, η *Ομάδα Αλήθειας* επανενεργοποιήθηκε στις αρχές του 2015 δίνοντας έμφαση στα μέσα κοινωνικής δικτύωσης. Σύμφωνα με ρεπορτάζ της εφημερίδας Δημοκρατία, την περίοδο εκείνη της μεθοδικότερης οργάνωσης της «Ομάδας Αλήθειας» τόσο ο Μπένος όσο και ο Δογάνης ήταν έμμισθοι υπάλληλοι της Νέας Δημοκρατίας. Τον Αύγουστο του 2015 ο Μπένος και ο Δογάνης κατέθεσαν το εμπορικό σήμα «ΟΜΑΔΑ ΑΛΗΘΕΙΑΣ ΑΝΑΚΑΛΥΨΕ ΤΑ ΔΕΔΟΜΕΝΑ», που εγγράφηκε στο μητρώο του ΟΒΙ τον Ιανουάριο του 2016. Η «Ομάδα Αλήθειας» απέκτησε αναβαθμισμένο ρόλο υπό την προεδρία του Κυριάκου Μητσοτάκη και με τον Κωνσταντίνο Κυρανάκη, που ήταν συγχρόνως πρόεδρος της νεολαίας του Ευρωπαϊκού Λαϊκού Κόμματος, σε ηγετικό ρόλο, ασκώντας καθημερινά κριτική στο ΣΥΡΙΖΑ, εντοπίζοντας και αναμεταδίδοντας στο διαδίκτυο αστοχίες της κυβέρνησης. Το 2018 ο Κυρανάκης, εκπρόσωπος τύπου τότε της Νέας Δημοκρατίας, είχε δηλώσει ως επικεφαλής νέων μέσων του κόμματος ότι η Ομάδα Αλήθειας δεν έχει σχέση με τη Νέα Δημοκρατία. Το 2022 ο Μπένος και ο Δογάνης δημοσίευσαν ένα επετειακό βίντεο για τα δέκα χρόνια της Ομάδας Αλήθειας, όπου δημοσιοποίησαν για πρώτη φορά την ταυτότητά τους και παρουσίασαν την Ομάδα Αλήθειας ως «ανεπίσημο μηχανισμό της Νέας Δημοκρατίας», που δημιουργήθηκε το 2012 με σκοπό τη νίκη της ΝΔ στις τότε εκλογές. Το 2021 οι ίδιοι συνέστησαν την ADJUSTMENT ΙΚΕ, στην οποία ανήκει η φιλοκυβερνητική ενημερωτική ιστοσελίδα *ellada24.gr*.

Σύμφωνα με μια πηγή, η δράση της τα τελευταία χρόνια έχει περιγραφεί ως μέρος ενός μηχανισμού προπαγάνδας και κομματικής επικοινωνίας στα social media υπέρ της Νέας Δημοκρατίας και προσωπικά του Κυριάκου Μητσοτάκη, που στοχεύει στην υπεράσπισή τους μέσω της διαμόρφωσης ενός αφηγήματος για κρίσιμα πολιτικά γεγονότα.

### Blue Skies
Τον Απρίλιο του 2025, δημοσιογραφική έρευνα του ειδησεογραφικού ιστότοπου *insidestory.gr*, αποκάλυψε ότι η εταιρεία Blue Skies το 2018 και το 2019 προσέλαβε είτε πολιτικά στελέχη της Νέας Δημοκρατίας, είτε άτομα φίλα προσκείμενα στο κόμμα, με γνώσεις επικοινωνίας και social media. Οι αποκαλύψεις αυτές προκάλεσαν την αντίδραση του συνόλου των κομμάτων της αντιπολίτευσης. Η Blue Skies είχε ιδρυθεί το 2003 με ανώτατα στελέχη δύο διευθυντές της V+O, μιας από τις πιο καθιερωμένες εταιρείες επικοινωνίας στην Ελλάδα, το Γιάννη Ολύμπιο, που ξεκίνησε τη σταδιοδρομία του στο χώρο της επικοινωνίας ως εκπρόσωπος τύπου του Υπουργείου Εξωτερικών στην κυβέρνηση Κωνσταντίνου Μητσοτάκη, και το Θωμά Βαρβιτσιώτη, γιο του ιστορικού στελέχους της ΝΔ Ιωάννη Βαρβιτσιώτη και αδερφό του επίσης πολιτικού της ΝΔ Μιλτιάδη Βαρβιτσιώτη και υπεύθυνου των προεκλογικών εκστρατειών της ΝΔ για τις εκλογές του 2019 και του 2023. Πέρα από τον Μπένο και το Δογάνη, στη Blue Skies προσλήφθηκε επίσης η Ορσάκη Ρουσσέτου, πρώην συνεργάτιδα του Γιώργου Γεραπετρίτη, η οποία εργάστηκε για την επικοινωνία της Νέα Δημοκρατία από το 2018 και έπειτα της κυβέρνησης· ο Γιώργος Τζανουδάκης, συντονιστής των social media της ΝΔ το 2010-2014 και επιστημονικός συνεργάτης βουλευτή από το 2013· ο υπεύθυνος στη Γραμματεία Ψηφιακής Επικοινωνίας, Μηχανοργάνωσης και Εθνικού Μητρώου Μελών της ΝΔ Χρήστος Τζέλης και η Έλια Ζερβού, που υποστηρίζει μέσω αναρτήσεων στο διαδίκτυο τη ΝΔ και το Μητσοτάκη αναπαράγοντας περιεχόμενο της Ομάδας Αλήθειας και του ιστότοπου *Ellada24*. 

Σύμφωνα με άρθρο της εφημερίδας *Documento*, περισσότεροι από τους μισούς από τα 57 άτομα που έχουν εργαστεί για τη *Blue Skies* ήταν εργαζόμενοι για τη Νέα Δημοκρατία. Μεταξύ αυτών ήταν ο Κωνσταντίνος Κυρανάκης από το Μάρτιο του 2016 ως και τον Ιούλιο του 2019, όταν ήταν αναπληρωτής εκπρόσωπος Τύπου και μέλος της Πολιτικής Επιτροπής της ΝΔ, ο Θανάσης Μπακόλας από το Μάρτιο του 2016 ως το Δεκέμβριο του 2019, όταν ήταν σύμβουλος του Κυριάκου Μητσοτάκη, η Δόμνα Μιχαηλίδου από το 2018 ως τον Ιούλιο του 2019, ενόσω εργαζόταν στον ΟΟΣΑ και ως λέκτορας στο πανεπιστήμιο του Κέιμπριτζ.

Ο ετήσιος κύκλος εργασιών της Blue Skies το 2024 ήταν περίπου 600 χιλιάδες ευρώ και σχεδόν το σύνολό του κατευθύνεται σε μισθούς και παροχές στους εργαζομένους της. Πηγή εσόδων της έχει υπάρξει κυρίως η V+O και το 2023 και το 2024 σημαντικοί της πελάτες ήταν οι όμιλοι Άκτωρ και METLEN.

## Κριτική
Η ιστοσελίδα έχει κατηγορηθεί από ορισμένα ΜΜΕ για διασπορά ψευδών ειδήσεων, παραποίηση γεγονότων και χρήση τεχνητών μοντάζ. Η *Ομάδα Αλήθειας* έχει γίνει αντικείμενο κριτικής κι από βουλευτές του ΣΥΡΙΖΑ και του ΠΑΣΟΚ.

Το Μάρτιο του 2021 η Ομάδα Αλήθειας δημοσίευσε στο twitter σε πραγματικό χρόνο ένα βίντεο από τη συγκέντρωση ενάντια στην αστυνομική βία στη Νέα Σμύρνη, το οποίο σύμφωνα με την εφημερίδα ''Αυγή'' είχε τραβηχτεί από drone ή ελικόπτερο της Ελληνικής Αστυνομίας, και η *Αυγή* είχε ρωτήσει πώς μια ομάδα εθελοντών είχε επικοινωνία με το Κέντρο Επιχειρήσεων της Αστυνομίας και πρόσβαση στο υλικό της δίχως να υπάρξει απάντηση. Μία τεχνική ανάλυση της ερευνητικής ομάδας Disinfaux Collective, που δημοσιεύτηκε στο ειδησεογραφικό ιστότοπο *Reporters United*, συμπέρανε ότι το βίντεο είχε καταγραφεί από εναέριο μέσο την ώρα που στην περιοχή επιχειρούσαν εναέρια μέσα της Ελληνικής Αστυνομίας και έθεσε στην Αστυνομία και στην Ομάδα Αλήθειας ερωτήματα για τη διαρροή του, τα οποία δεν απαντήθηκαν.

Το Νοέμβριο του 2022, πριν την επέτειο της εξέγερσης του Πολυτεχνείου, η Ομάδα Αλήθειας δημοσίευσε στο διαδίκτυο ένα οκτάλεπτο βίντεο για τα γεγονότα του Πολυτεχνείου, το οποίο επικρίθηκε ότι περιέχει σημαντικές ανακρίβειες και διαστρεβλώνει τα ιστορικά γεγονότα, προσπαθώντας να αποκαταστήσει ηθικά τη δικτατορία και προσβάλλοντας τη μνήμη όσων συμμετείχαν στην εξέγερση εναντίον της.

Ορισμένα ελληνικά ΜΜΕ έχουν χαρακτηρίσει ως *«[[προπαγάνδα]]»* (υπέρ της ΝΔ) τις ειδήσεις και το έργο που δημοσιεύει η *Ομάδα Αλήθειας*, με την ίδια να αρνείται κάτι τέτοιο, και να αποστέλλει εξώδικα σε πολιτικά στελέχη του ΠΑΣΟΚ, του ΣΥΡΙΖΑ και της Νέας Αριστεράς. Τα εξώδικα αυτά υπέγραφε ο Ηλίας Σιδέρης, δικηγόρος που είχε το ίδιο γραφείο με τον κυβερνητικό εκπρόσωπο Παύλο Μαρινάκη, από το 2019 ως το 2021 διετέλεσε διευθυντής του γραφείου του υπουργού τουρισμού της κυβέρνησης Μητσοτάκη Χάρη Θεοχάρη και στον οποίο έχουν ανατεθεί νομικές υπηρεσίες σχετιζόμενες με το κυβερνητικό έργο.

Μετά τα δημοσιεύματα για την απασχόληση στελεχών της επικοινωνίας της ΝΔ στην εταιρεία Blue Skies τον Απρίλιο του 2025, τα κόμματα της αντιπολίτευσης ζήτησαν να ερευνηθούν οι σχέσεις της Νέας Δημοκρατίας με τη Blue Skies, υποστηρίζοντας ότι η απασχόλησή στελεχών της ΝΔ στην εταιρεία συνιστούσε μορφή κρυφής πολιτικής χρηματοδότησης. Ο ΣΥΡΙΖΑ έθεσε ερωτήματα για τη σύναψη συμβάσεων του δημοσίου με τη Blue Skies και τη διάθεση δημόσιων πόρων προς αυτή. Ο Βαρβιτσιώτης αρνήθηκε οποιαδήποτε σχέση της Blue Skies με τη Νέα Δημοκρατία και την κυβέρνηση, δήλωσε ότι η Blue Skies δεν ανήκει πια στον όμιλο V+O, ότι δε δικαιούται να δημοσιοποιήσει στοιχεία εργαζομένων σε αυτή και την άγνοιά του για εξωεπαγγελματικές δραστηριότητές τους. 

Τον Μάιο 2025, ο πρόεδρος του ΣΥΡΙΖΑ, Σωκράτης Φάμελλος κατέθεσε μήνυση στην Εισαγγελία Πρωτοδικών ζητώντας τη διερεύνηση των σχέσεων της Νέας Δημοκρατίας με την Ομάδα Αλήθειας και την εταιρεία Blue Skies και καταγγέλλοντας πως υπάρχει παραβίαση του νόμου περί χρηματοδότησης των κομμάτων. Ωστόσο, τον Δεκέμβριο 2025, η εισαγγελική λειτουργός μετά την ολοκλήρωση της προκαταρκτικής εξέτασης και την μελέτη της δικογραφίας αρχειοθέτησε την υπόθεση διότι έκρινε ότι δεν υπήρξαν επαρκείς ενδείξεις που να στοιχειοθετούν ποινικές διώξεις.

Πρόσθετα, δημοσιοποιήθηκαν αρκετές ανοιχτές παρεμβάσεις στον ελληνικό Τύπο από πολιτικούς της Νέας Δημοκρατίας και δημοσιογράφους υπέρ της *Ομάδας Αλήθειας* και υποστήριξη της συνέχισης του έργου της για την ελεύθερη πολιτική άποψη. 

Τον Απρίλιο του 2025, ο ευρωβουλευτής της Νέας Δημοκρατίας, Φρέντι Μπελέρης, αναφέρθηκε δημόσια στην «Ομάδα Αλήθειας», εκφράζοντας τη στήριξή του προς τη δράση της. Σε ανάρτησή του, εξήρε τον ρόλο της ομάδας κατά την περίοδο της φυλάκισής του στην Αλβανία, αναφέροντας ότι συνέβαλε στην προβολή της υπόθεσής του. Υποστήριξε επίσης ότι η «Ομάδα Αλήθειας» λειτουργεί ως αντίβαρο σε παραποιήσεις του δημόσιου λόγου και άσκησε κριτική σε αντιλήψεις περιορισμού της ενημέρωσης, εκφράζοντας την πεποίθησή του ότι στην Ελλάδα διασφαλίζεται η ελευθερία της έκφρασης.

Ο κυβερνητικός εκπρόσωπος Παύλος Μαρινάκης δήλωσε ότι πρόκειται για ιδιώτες που χρηματοδοτούνται από ιδιώτες, υπερασπίστηκε την «Ομάδα Αλήθειας» και υποστήριξε ότι δεν έχει «καμία εργασιακή ή υπαλληλική σχέση» με το γραφείο του πρωθυπουργού ή με τη Νέα Δημοκρατία. Ο αντιπρόεδρος του ομίλου V+O Γιάννης Ολύμπιος δήλωσε ότι, αν και η Blue Skies ήταν μέλος του ομίλου, καμιά δομή του δε σχετίστηκε ποτέ με τη λειτουργία της Ομάδας Αλήθειας.

## Θέσεις και απόψεις
Η «Ομάδα Αλήθειας», όπως δηλώνει η ίδια, είναι «ένας ειδησεογραφικός οργανισμός με έμφαση στα social media» και έχει ως κεντρικό σύνθημα τη φράση «Ανακάλυψε τα δεδομένα». Όπως επίσης δηλώνει η ίδια, παρουσιάζει ψεύδη, ασυνέπειες και τις λεγόμενες ψευδείς ειδήσεις (fake news) με άμεσο τρόπο, μέσω βιντεοσκοπημένων δηλώσεων. 

Το 2022, στο επετειακό βίντεο της «Ομάδας Αλήθειας» για τη συμπλήρωση δέκα ετών από τη λειτουργία της, οι διαχειριστές της παρουσίασαν τη δράση της ως χωρίς αναστολές ιδεολογική αντιπαράθεση με την Αριστερά. Πρόσθετα, τον Σεπτέμβριο του 2025, η «Ομάδα Αλήθειας» δημοσιοποίησε ένα βίντεο που φέρει τον τίτλο: "Τα μεγαλύτερα εγκλήματα της Αριστεράς".

Όσο αφορά τις θέσεις της, η «Ομάδα Αλήθειας» ανά τακτά χρονικά διαστήματα έχει παρουσιάσει και αναδείξει πολιτικές δηλώσεις και συμπεριφορές που έγιναν από βουλευτές ή πολιτικά στελέχη κυρίως του ΣΥΡΙΖΑ και σπανιότερα του ΠΑΣΟΚ, υποστηρίζοντας πάντα τις πολιτικές θέσεις της Νέας Δημοκρατίας και ασκώντας δριμεία κριτική στα υπόλοιπα κόμματα, ενίοτε και με σάτιρα.

## Παραπομπές


## Εξωτερικοί σύνδεσμοι
* «Ομάδα Αλήθειας»

Κατηγορία:Νέα Δημοκρατία
Κατηγορία:Ιστότοποι